Uredba Sveta (ES) št. 2166/1999

z dne 8. oktobra 1999

o določitvi podrobnih pravil za izvajanje Uredbe (ES) št. 2494/95 glede minimalnih standardov za obravnavo proizvodov v zdravstvu, izobraževanju in socialnem varstvu v harmoniziranem indeksu cen življenjskih potrebščin

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2494/95 z dne 23.oktobra 1995 glede harmoniziranih indeksov cen življenjskih potrebščin [1] in zlasti členov 4 in 5(3) Uredbe,

ob upoštevanju predloga Komisije,

po posvetu z Evropsko centralno banko [2],

ob upoštevanju naslednjega:

(1) Na podlagi člena 5(1)(b) Uredbe (ES) št. 2494/95 se od vsake države članice zahteva, da pripravi harmoniziran indeks cen življenjskih potrebščin (HICP), začenši z indeksom za januar 1997.

(2) Uredba Komisije (ES) št. 1749/96 [3] določa zajetje HICP kot tisto blago in storitve, ki so vključene v denarne izdatke gospodinjstev za končno potrošnjo; blago in storitve v zdravstvu, izobraževanju in socialnem varstvu so del zajetja HICP; denarna končna potrošnja gospodinjstev zajema izdatke posameznikov, ki živijo v institucionalnih gospodinjstvih in ki bi morali biti razvrščeni v skladu s kategorijami COICOP/HICP, kot je določeno v Uredbi Komisije (ES) št. 2214/96 [4].

(3) Na podlagi Uredbe Komisije (ES) št. 1749/96, zlasti člena 3 in Priloge Ia Uredbe, je treba decembra 1999 izvesti razširjeno zajetje v zdravstvu, izobraževanju in socialnem varstvu in ga uveljaviti z indeksom za januar 2000, s čimer je treba določiti metodološke podrobnosti vključitve po postopku, določenem v členu 14 okvirne Uredbe (ES) št. 2494/95. Časovni razpored vključitve storitev bolnišnic in storitev socialnega varstva na domu, v domovih za ostarele in domovih za invalide je treba določiti po enakem postopku.

(4) Obstajajo znatne postopkovne razlike pri obravnavi blaga in storitev v zdravstvu, izobraževanju in socialnem varstvu v HICP; za omenjeno blago in storitve je potrebna usklajena metodologija, da se zagotovi izpolnjevanje zahteve po primerljivosti nastalih HICP iz člena 4 Uredbe (ES) št. 2494/95.

(5) Obravnava blaga in storitev v zdravstvu, izobraževanju in socialnem varstvu je v skladu z opredelitvami, določenimi v Evropskem sistemu računov (ESR) 1995, ki ga ureja Uredba Sveta (ES) št. 2223/96 [5].

(6) Odbor za statistični program ni podal mnenja v roku, ki ga je določil njegov predsednik; v tem primeru Komisija po postopku, določenem v členu 14(2) Uredbe (ES) št. 2494/95, brez odlašanja predloži Svetu predlog ukrepov, ki naj se sprejmejo -

SPREJEL NASLEDNJO UREDBO:

Člen 1

Cilj

Cilj te uredbe je določitev minimalnih standardov za obravnavo blaga in storitev v zdravstvu, izobraževanju in socialnem varstvu v harmoniziranih indeksih cen življenjskih potrebščin, v nadaljnjem besedilu HICP, da se zagotovi njihova zanesljivost in ustreznost ter izpolni zahteva po primerljivosti, določena v členu 4 Uredbe (ES) št. 2494/95.

Člen 2

Opredelitev pojmov

1. Povračila se nanašajo na plačila državnih uradov, organizacij socialnega varstva ali neprofitnih institucij (NPISG) gospodinjstvom, ki se izvedejo kot neposredne posledice nakupov posameznega specificiranega blaga in storitev, prvotno plačanih s strani gospodinjstev.

2. Plačila odškodninskih zahtevkov, ki jih gospodinjstvom plačajo zavarovalnice, ne predstavljajo povračil.

3. Druga izplačila ali popusti, ki jih državni uradi, organizacije socialnega varstva ali NPISG dajejo gospodinjstvom v obliki pomoči za zmanjšanje gospodinjskih izdatkov, kot so stanovanjski dodatki najemnikom ali izplačila zaradi bolezni, invalidnosti, varstva starejših sorodnikov ali štipendije za študente, se obravnavajo kot socialni prejemki v denarju. Štejejo kot transferji dohodka gospodinjstvom in ne predstavljajo povračil.

Člen 3

Zajetje

1. Blago in storitve v zdravstvu, izobraževanju in socialnem varstvu, pri katerih nastanejo denarni izdatki za končno potrošnjo, so vključeni v HICP in razvrščeni v skladu s COICOP/HICP, kot je določeno v Uredbi Komisije (ES) št. 2214/96.

2. Vsi subjekti, ki zagotavljajo blago in storitve v zdravstvu, izobraževanju in socialnem varstvu, kot so državne in zasebne institucije, NPISG ali samozaposlene osebe, so zajeti v HICP, neodvisno od njihovega statusa. Izključeni so posamezniki ali skupine posameznikov proizvajalcev blaga ter nefinančnih storitev za izključno lastno končno porabo.

3. V skladu s COICOP/HICP vključuje izobraževanje (oddelek 10) samo storitve izobraževanja. Če skupna zaračunana cena za storitve izobraževanja vključuje izobraževalni material ali podporne izobraževalne storitve, se njeni sestavni deli ločijo in dodelijo v zadevne razrede COICOP/HICP. Tam, kjer takšne cene ni mogoče ločiti na cene zadevnih sestavnih delov, se skupna cena dodeli v COICOP/HICP, oddelek 10.

4. Mejni primeri med storitvami izobraževanja na predšolski ravni ter zmogljivostmi otroškega varstva, kot so dojilje, otroške jaslice in male šole, se dodelijo v COICOP/HICP, oddelek 10, če je otrok ob vstopu star najmanj tri leta, dejavnosti pa so sestavljene iz organiziranega učenja v šolskem okolju, ki je namenjeno prehodu med domačim in šolskim okoljem. Če pa glavni cilj ni pedagoške narave, ampak je zagotoviti pomoč in podporo pri varstvu otroka, je treba zadevno storitev dodeliti v COICOP/HICP, razred 12.4.0.

5. Kjer bolnišnice zraven osnovnih storitev, določenih v COICOP/HICP 06.3.0, dajejo na voljo bolnikom drugo blago in storitve na podlagi ločenega obračunavanja, se omenjeno blago in storitve ne dodelijo v razred 06.3.0, temveč v zadevne COICOP/HICP razrede.

Člen 4

Cene

1. Zadevni podindeksi HICP se izračunajo z uporabo formule, ki je v skladu s formulo vrste Lespeyres, uporabljeno za druge podindekse. Odražati morajo spremembo cene na podlagi spremenjenih izdatkov ob ohranjeni strukturi potrošnje gospodinjstev ter sestavi potrošniške populacije iz baznega ali referenčnega obdobja.

2. (a) Kupčeve cene blaga in storitev v zdravstvu, izobraževanju in socialnem varstvu, ki se uporabljajo v HICP, so zneski, ki jih plačajo potrošniki, brez povračil.

(b) Spremembe v kupčevih cenah, ki odražajo spremembe v pravilih njihovega določanja, se prikažejo kot spremembe cen v HICP.

(c) Kjer so kupčeve cene vezane na indeks, se spremembe, ki so posledica sprememb indeksa, prikažejo kot spremembe cen v HICP.

(d) Spremembe v kupčevih cenah, ki so posledica sprememb v dohodkih kupcev, se prikažejo kot spremembe cen v HICP.

3. Kjer se spremeni kakovost, se cene obravnavajo v skladu z določbami o spremembah specifikacije, zlasti s tistimi glede prilagoditve kakovosti iz člena 5 Uredbe (ES) št. 1749/96.

4. Kjer so blago ali storitve v zdravstvu, izobraževanju in socialnem varstvu potrošnikom na voljo sprva brezplačno, kasneje pa se zaračuna dejanska cena, se v HICP upošteva sprememba od nič do dejanske cene in obratno.

5. Kjer so blago in storitve v zdravstvu, izobraževanju in socialnem varstvu, skupaj z drugim blagom in storitvami, potrošnikom na voljo sprva brezplačno, kasneje pa se zaračunajo ločeno, se sprememba upošteva v HICP.

6. Kjer je ustrezno, se smiselno uporablja postopek iz člena 5 Uredbe Komisije (ES) št. 2646/98 [6] glede tarif.

Člen 5

Osnovni podatki

Osnovni podatki so vse kupčeve cene blaga in storitev v zdravstvu, izobraževanju in socialnem varstvu ter njihovi sestavni deli, skupaj s ponderji, ki odražajo raven, časovno razporeditev ter strukturo potrošnje omenjenega blaga in storitev, v skladu s socialno ekonomskimi značilnostmi določanja cen.

Člen 6

Viri podatkov

1. Zadevne HICP podindekse izračunajo države članice iz osnovnih podatkov, opredeljenih v členu 5.

2. Statistične enote, kot so državni uradi, organizacije socialnega varstva ali NPISG, ki jih države članice pozovejo k sodelovanju pri zbiranju ali zagotavljanju osnovnih podatkov, so dolžne dajati poštene in popolne informacije v zahtevanem času ter organizacijam in institucijam, pristojnim za pripravo uradnih statističnih podatkov, omogočiti, da na zahtevo pridobijo informacije na ravni podrobnosti, ki je potrebna, da se oceni skladnost z zahtevo po primerljivosti in kakovost podindeksov HICP.

Člen 7

Primerljivost

HICP štejejo za primerljive, če so sestavljeni po postopkih iz členov 4 in 5 te uredbe ali po drugih postopkih, ki nimajo za posledico indeksa, ki se v letnem povprečju sistematično razlikuje za več kot eno desetinko odstotne točke od indeksa, pripravljenega po opisanih postopkih.

Člen 8

Nadzor kakovosti

1. Države članice posredujejo Komisiji (Eurostatu) informacije o postopkih za obravnavo blaga in storitev v zdravstvu, izobraževanju in socialnem varstvu, če se navedeni postopki razlikujejo od tistih iz členov 4 in 5 te uredbe, preden se taki postopki uporabijo.

2. Države članice posredujejo Komisiji (Eurostatu) na njeno zahtevo zadostne informacije za oceno uporabe postopkov iz členov 4 in 5 te uredbe. Izid te ocene se vključi v poročila, ki jih Komisija predloži Svetu, kot je določeno v členu 2 Uredbe Sveta (ES) št. 1687/98 in v členu 2 Uredbe Sveta (ES) št. 1688/98.

Člen 9

Izvajanje

Določbe te uredbe uporabijo države članice decembra 1999 in stopijo v veljavo z indeksom za januar 2000, razen naslednjih, ki se uporabijo decembra 2000 in stopijo v veljavo z indeksom za januar 2001.

(a) storitve bolnišnic (COICOP/HICP 06.3);

(b) storitve socialnega varstva na domu, kot npr. čiščenje, obroki, prevoz za invalide (del COICOP/HICP 12.4.0);

(c) domovi za upokojence, domovi za invalide (del COICOP/HICP 12.4.0).

Člen 10

Začetek veljavnosti

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 8. oktobra 1999

Za Svet

Predsednik

S. Niinistö

[1] UL L 257, 27.10.1995, str. 1.

[2] Mnenje, podano 24. avgusta 1999.

[3] UL L 229, 10.9.1996, str. 3. Uredba, kot je bila spremenjena z Uredbama Sveta (ES) št. 1687/98 (UL L 214, 31.7.1998, str. 12) in št. 1688/98 (UL L 214, 31.7.1998, str. 23).

[4] UL L 296, 21.11.1996, str. 8. Uredba, kot je bila nazadnje spreemenjena z Uredbo (ES) št. 1749/1999 (UL L 214, 13.8.1999, str. 1).

[5] UL L 310, 30.11.1996, str. 1. Uredba, kot je bila spremenjena z Uredbo (ES) št. 448/98 (UL L 58, 27.2.1998, str. 1).

[6] UL L 335, 10.12.1998, str. 30.

--------------------------------------------------